**ປະກາດແຈ້ງການ**

**​ເລື່ອງ​ການ​ສະ​ເໜີ​ຂໍ​ທຶນ​ເງິນ​ກູ້​ຈາກກອງ​ທຶນ LAFF**

ທະນາຄານ ແຫ່ງ ສປປ ລາວ (ທຫລ) ມີຄວາມຍິນດີແຈ້ງມາຍັງບັນດາທະນາຄານທຸລະກິດ ແລະ ສະຖາບັນການເງິນຈຸລະພາກທີ່ຮັບເງິນຝາກ (ສກຈຮ) ກ່ຽວກັບ ການຮັບໜັງສືສະແດງເຈດຈຳນົງ (EOI) ໃນການສະເໜີກູ້ຢືມທຶນຈາກ “ກອງ​ທຶນ​ສົ່ງ​ເສີມ​ການ​ເຂົ້າ​ເຖິງ​ແຫຼ່ງ​ທຶນ ໃນ ສ​ປ​ປ ລາວ” (LAFF) ທີ່ໄດ້ຮັບທຶນສະໜັບສະໜູນຈາກ ລັດ​ຖະ​ບານ​ປະ​ເທດ​ເຢຍ​ລະ​ມັນ ໂດຍ​ຜ່ານ ​KfW, ຊຶ່ງໄດ້ປະກາດຢ່າງເປັນທາງການ ໃນມື້ວັນທີ **29 ພະ​ຈິກ 2021**.

ກອງ​ທຶນ​ສົ່ງ​ເສີມ​ການ​ເຂົ້າ​ເຖິງ​ແຫຼ່ງ​ທຶນ ໃນ ສ​ປ​ປ ລາວ (ຫຼື *LAFF*) ແມ່ນສ້າງຕັ້ງຂື້ນໃນປີ 2014, ຊຶ່ງໄດ້ຮັບທຶນສະໜັບສະໜູນຈາກ ກະຊວງ ຮ່ວມມື ແລະ ການພັດທະນາດ້ານເສດຖະກິດ (BMZ) ຂອງປະເທດສະຫະພັນເຢຍລະມັນ ໂດຍຜ່ານ ທະນາຄານພັດທະນາ ຂອງ ປະເທດເຢຍລະມັນ ຫຼື KfW, ເປົ້າໝາຍຂອງກອງທຶນດັ່ງກ່າວແມ່ນເພື່ອແນ່ໃສ່ການສົ່ງເສີມການເຂົ້າເຖິງແຫຼ່ງທຶນຂອງ ຈຸລະວິສາຫະກິດ, ວິສາຫະກິດຂະໜາດນ້ອຍ ແລະ ກາງ (MSMEs) ໃນເຂດຊົນນະບົດ ຂອງ ສປປ ລາວ, ຊຶ່ງທຶນເບື້ອງຕົ້ນແມ່ນ 3 ລ້ານຢູໂຣ. ຜ່ານມາ ກອງທຶນ LAFF ໄດ້ໃຫ້ການປ່ອຍກູ້ໃຫ້ແກ່ ທະນາຄານທຸລະກິດ ແລະ ສກຈຮ ເພື່ອນຳໄປປ່ອຍກູ້ຕໍ່ໃຫ້ແກ່ MSMEs ຫຼາຍກ່ວາ 2,500 ຫົວໜ່ວຍ, ໃນນັ້ນ ມີຫຼາຍຫົວໜ່ວຍ MSMEs ແມ່ນຖືວ່າເປັນການເຂົ້າເຖິງແຫຼ່ງທຶນຄັ້ງທຳອິດ ຂອງເຂົາເຈົ້າຈາກກອງທຶນດັ່ງກ່າວ.

ຈາກຜົນສຳເລັດຂອງໂຄງການ LAFF ໄລຍະ I, ລັດຖະບານປະເທດເຢຍລະມັນ ຈຶ່ງສືບຕໍ່ໃຫ້ທຶນ ສະໜັບສະໜູນເພີ່ມຕື່ມອີກ 6 ລ້ານຢູໂຣ ແລະ ອີກ 0.8 ລ້ານຢູໂຣເປັນທຶນຊ່ວຍເຫຼືອດ້ານ ວິຊາການໃຫ້ແກ່ ໂຄງການ LAFF ໄລຍະ II, ຊຶ່ງໄດ້ຈັດຕັ້ງປະຕິບັດຢ່າງເປັນທາງການແຕ່ວັນທີ 06 ມີນາ 2020.

ລາຍລະອຽດເພີ່ມຕື່ມ ກ່ຽວກັບ ການສະເໜີເຈດຈຳນົງ (EOI) ແມ່ນປະກາດຢູ່ເວັບໄຊທ໌ຂອງ ທຫລ ([www.bol.gov.la](http://www.bol.gov.la)) ແລະ ເວັບໄຊທ໌ ຂອງໂຄງການ LAFF ([www.laff.org](http://www.laff.org).la) ໃນມື້ວັນທີ **29 ພະ​ຈິກ 2021**, ຊຶ່ງເນື້ອໃນລາຍລະອຽດຈະມີ: ເງື່ອນໄຂໃນການກູ້ຢືມ, ເງື່ອນໄຂຂອງຜູ້ທີ່ຈະສາມາດກູ້ຢືມໄດ້, ແບບຟອມສະໝັກ ແລະ ເອກະສານຕ່າງໆທີ່ຈະໄດ້ປະກອບໃສ່ໃນເອກະສານກູ້ຢືມ. ທາງໂຄງການຈະໄດ້ຈັດເວທີອະທິບາຍ ກ່ຽວກັບ ເງື່ອນ​ໄຂ​ຕ່າງໆທາງ ອອນໄລ (online) ໃນເວລາ **ເວລາ 9:00 ໂມງ(ເຊົ້າ) ຂອງວັນທີ 09 ທັນວາ 2021,** ລົງ​ທະ​ບຽນ​ທີ່ອີເມວ laff.laos@gmail.com (ຊື່​ສະ​ຖາ​ບັນ​, ລາຍຊື່ຜູ້ປະສານງານຫຼັກ​, ທີ່ຢູ່ອີເມວ​, ເບີໂທລະ​ສັບ​) ເພື່ອ​​ຮັບລີ້ງເຂົ້າປະຊຸມ​ອອນ​ລາຍ.

ສະ​ຖາ​ບັນ​ທີ່​ສົນ​ໃຈ​ສະ​ເໜີ​ຂໍ​ທຶນ​ສາມາດ​ສົ່ງ​ຄຳ​ຖາມ ແລະ ຂໍ້ຂ້ອງໃຈ ເພື່ອໃຫ້ໂຄງການອະທິບາຍເພີ່ມຕື່ມ ໄປໃຫ້ໂຄງການ ທີ່ laff.laos@gmail.com ກ່ອນວັນ​ທີ **15 ທັນວາ 2021**, ທາງໂຄງການຈະໃຫ້ການອະທິບາຍ ແລະ ຕອບຂໍ້ຂ້ອງໃຈຕ່າງໆ ພາຍໃນ 1 ອາທິດພາຍຫຼັງໄດ້ຮັບຄຳຖາມ ຫຼື ຂໍ້ຂ້ອງໃຈຕ່າງໆ.

ໝົດເຂດຮັບ​ໜັງ​ສືສະແດງເຈດຈຳນົງ ສຳລັບ ທະນາຄານທຸລະກິດ ແລະ ສກຈຮ (ພາກສ່ວນອື່ນ ບໍ່ສາມາດສະໝັກໄດ້) ແມ່ນ **ວັນທີ 21 ມັງກອນ ປິ 2022, ເວລາ 16:00 ໂມງ (ແລງ)**. ໂຄງການ LAFF ຈະທົບທວນ​ໜັງ​ສື​ສະ​ເໜີ​ຂໍ​ທຶນ ແລະ ລົງໄປປະເມີນຄວາມພ້ອມ (due diligence) ເພື່ອປະເມີນຄວາມ ສາມາດໃນການກູ້ຢືມຂອງສະ​ຖາ​ບັນ​ການ​ເງິນ​ທີ່​ສະ​ເໜີ​ຂໍ​ທຶນ​ແຕ່​ລະ​ແຫ່ງ. ຄາດວ່າໂຄງການຈະປະກາດຜົນການຕົກລົງອະນຸມັດປ່ອຍກູ້ ພາຍໃນ **ທ້າຍເດືອນ ກຸມພາ 2022** ແລະ ຈະເລີ່ມເບີກຈ່າຍທຶນກູ້ຢືມໃນ **ເດືອນ ມີນາ 2022.**

ການສະໜັບສະໜູນຜູ້ປະກອບການ MSMEs ແມ່ນນະໂຍບາຍບູລິມະສິດຂອງລັດຖະບານ ແຫ່ງ ສປປ ລາວ, ເນື່ອງຈາກ MSMEs ແມ່ນຜູ້ປະກອບສ່ວນຫຼັກໃນການສ້າງວຽກເຮັດງານທຳ ແລະ ສ້າງລາຍຮັບໃຫ້ແກ່ປະຊາຊົນລາວ.​ ການຍົກລະດັບການບໍລິການໃນການເຂົ້າເຖິງແຫຼ່ງທຶນໄລຍະຍາວ ໃຫ້ແກ່ MSME ຈະເຮັດໃຫ້ເຂົາເຈົ້າສາມາດນຳໄປລົງທຶນຂະຫຍາຍກິດຈະກຳຂອງຕົນ ແລະ ປະກອບສ່ວນໃຫ້ແກ່ການຂະຫຍາຍຕົວເສດຖະກິດຢ່າງມີຄວາມສະເໝີພາບຂອງ ສປປ ລາວ.

**ລາຍລະອຽດເພີ່ມຕື່ມ ກະລຸນາຕິດຕໍ່:** laff.laos@gmail.com

ທ່ານ ນ. ສ້ອຍສຸວັນ ສີບໍລິບູນ, ​ຜູ້​ຈັດ​ການກອງ​ທຶນ LAFF, ພະ​ແນກ​ສິນ​ເຊື່ອ, ກົມ​ບໍ​ລິ​ການ​ທະ​ນາ​ຄານ, ທະ​ນາ​ຄານ​ແຫ່ງ ສ​ປ​ປ ລາວ, ໂທ: 021 262672, 020 22440559

ຫຼື

ທ່ານ **ແກ້ວ​ລັບ​ທະ​ວົງ ສົງ​ສະ​ໄໝ​ວົງ,** ​**ທີ່​ປຶກ​ສາ​ກອງ​ທຶນ** LAFF, **ໂທ:** 020 99389966

(ສອບຖາມໃນໂມງລັດຖະການ)

**ສາມາຕິດຕາມຂ່າວສານຂອງກອງທຶນໄດ້ທີ່:**

Facebook page: Lao Access to Finance Fund

LinkedIn: Lao Access to Finance Fund